題潤州多景樓
作者：劉過
朝代：宋

paragraphs: 金山焦山相對起，挹盡東流大江水。
一樓坐斷水中央，收拾淮南數千里。
西風把酒閑來遊，木葉漸脫人間秋。
煙塵茫茫路渺渺，神京不見雙淚流。
君不見王勃才名今蓋世，當時未遇庸人爾。
琴書落魄豫章城，滕王閣中悲帝子。
又不見李白才思真天然，時人未省爲謫仙。
一朝放浪金陵去，鳳凰臺上望長安。
我今四海行將遍，東歷蘇杭西漢沔。
第一江山最上頭，天下無人獨登覽。
樓高思遠愁緒多，樓乎樓乎奈汝何。
安得李白與王勃，名與此樓長突兀。